Vážení novozvolení poslanci, milí hostia!

Stojíme na prahu nového volebného obdobia a pred nami sú štyri roky práce v prospech rozvoja našej obce a jej občanov. Pred malou chvíľkou sme spoločne zložili zákonom predpísaný sľub volených predstaviteľov samosprávy. Dovoľte mi zablahoželať Vám,  novozvoleným poslancom obecného zastupiteľstva a vyjadriť presvedčenie, že spoločnými silami dokážeme urobiť pre našu obec maximum.

Keď sa hlbšie zamyslíme nad textom sľubu je každému jasné, že starosta aj poslanci Obecného zastupiteľstva musia rozhodovať v zmysle platných právnych noriem v Slovenskej republike. Poslanci a starosta dostali mandát na zastupovanie voličov a ich záujmov v obecnom zastupiteľstve a pri riadení obce. Budem rád, keď pri jednaní v zastupiteľstve  budete prezentovať nielen svoje názory, ale aj názory, podnety a aj prípadné sťažnosti svojich  voličov.

Krátko sa vrátim k predvolebnej kampani, ktorá bola v našej obci korektná a bez osočovania medzi kandidátmi na poslancov a kandidáta na starostu obce. V predvolebnej kampani časť kandidátov vyjadrila svoj volebný program krátkym výstižným letáčikom. Musím však zaujať kriticky postoj k sebe, že ako jediný kandidát na starostu obce, som so svojim volebným programom neoboznámil voličov žiadnym spôsobom. Už dnes však v tejto záležitosti vidím možnosť nápravy. Vyzývam Vás poslancov k vytvoreniu spoločného volebného programu na volebné obdobie 2010 – 2014. Tento program by mal zahrňovať každú oblasť života našej obce. Téma „Spoločný volebný program starostu obce a poslancov obecného zastupiteľstva“ by sa mala prerokovať nielen na začiatočných zasadnutiach, ale aj na samostatných pracovných rokovaniach. Schválený Volebný program by sa mal stáť cestou k spoločnému cieľu: „ Plnením volebného programu zabezpečiť dobre fungujúcu, prosperujúcu obec s radostným a spokojným životom občana“. Týmto spôsobom vytvoríme možnosť nielen vyhodnotenia splnenia programu na konci volebného obdobia, ale aj možnosť hodnotenia konci každého uplynulého roka.
Vám poslanci obecného zastupiteľstva, chcem pripomenúť, že všetci ste kandidovali za politické strany, ale budem rád, ak pri rozhodovaní v dôležitých rozhodnutiach nebudete presadzovať úzke stranícke pozície, ale názory všetkých voličov obce.  
Vážení poslanci,

vyslovujem presvedčenie, že svojou spoločnou kolektívnou prácou prispejeme k ďalšiemu rozvoju našej obce v každej oblasti a vytvoríme podmienky pre spokojný a šťastný život občanov v našej obci. 

„Nech nás všetkých Boh obdarí:

a)  Smelosťou na to, aby sme zmenili veci, ktoré sa dajú zmeniť  v dobro. 

b) Vyrovnanosťou na to, aby sme sa vedeli zmieriť s tým, čo sa zmeniť nedá. 

c) Rozumom na to, aby sme medzi tými vecami vedeli rozlišovať.”

Do nastávajúcej práce Vám želám veľa zdravia, pracovného elánu, ale aj pohody vo vašich rodinách.

